RESOLUCIÓN do 10 de xuño de 2014 pola que se publica o cambio de denominación do título de máster universitario en Enxeñaría da Edificación e Construcións Industriais pola de máster universitario en Enxeñaría da Construción.
Universidade de Vigo — III. Outras disposicións — 04/07/2014

O Consello de Goberno da Universidade de Vigo aprobou o 20 de novembro de 2007 a proposta do Programa Oficial de Posgrao de Enxeñaría da Construción para o curso 2008/09, que incluía o título de máster universitario en Enxeñaría da Edificación e Construcións Industriais. Tras a dita aprobación, a universidade iniciou os trámites necesarios para obter a verificación por parte do Consello de Universidades e a autorización da Comunidade Autónoma, e resultou finalmente aprobado en Consello de Ministros o 15 de abril de 2011 e rexistrado no Rexistro de Universidades, Centros e Títulos (RUCT). O plan de estudos correspondente foi publicado no Boletín Oficial del Estado do 28 de maio e no Diario Oficial de Galicia do 22 de maio de 2012.
O Consello Xeral de Colexios Oficiais de Aparelladores e Arquitectos Técnicos interpuxo un recurso contencioso-administrativo contra a Resolución da Secretaría Xeral de Universidades, do 26 de abril de 2011, pola que se publica o acordo do Consello de Ministros do 15 de abril de 2011 polo que se establece o carácter oficial de determinados títulos de máster e a súa inscrición no Rexistro de Universidades, Centros e Títulos (Boletín Oficial del Estado do 11 de maio). A sentenza do Tribunal Supremo (Sala do Contencioso-Administrativo, Sección 4) do 28 de xaneiro de 2014 estimou o citado recurso e decidiu a anulación do Acordo do Consello de Ministros do 15 de abril de 2011, en canto que declara oficial a denominación de máster universitario en Enxeñaría da Edificación e Construcións Industriais outorgada pola Universidade de Vigo.
Unha posterior sentenza da Sala do Contencioso-Administrativo Sección 1 do Tribunal Superior de Xustiza de Galiza, con data do 9 de abril de 2014, estima o recurso interposto polo Consello Superior dos Colexios de Arquitectos de España contra a Resolución do 21 de abril de 2012 da Universidade de Vigo (Boletín Oficial del Estado do 28 de maio) pola que se aprobou o plan de estudos do máster universitario en Enxeñaría da Edificación e Construcións Industriais, anulando esta.
Para dar cumprimento a estas sentenzas, a Universidade de Vigo aprobou o cambio de denominación do título de máster universitario en Enxeñaría da Edificación e Construcións Industriais pola de máster universitario en Enxeñaría da Construción, que obtivo informe favorable da Axencia para a Calidade do Sistema Universitario de Galicia con data do 29 de abril de 2014 para a nova denominación e a súa inclusión no Rexistro de Universidades, Centros e Títulos.
Polo exposto, esta reitoría, en virtude do disposto no artigo 28.3 do Real decreto 1393/2007, do 29 de outubro, polo que se establece a ordenación das ensinanzas universitarias oficiais, na redacción dada polo Real decreto 861/2010, do 2 de xullo, que modifica o anterior, resolve ordenar a publicación do mencionado cambio de denominación do título de máster universitario en Enxeñaría da Edificación e Construcións Industriais pola de máster universitario en Enxeñaría da Construción pola Universidade de Vigo, así como a publicación do plan de estudos correspondente.
Esta resolución deixa sen efecto a Resolución do 21 de abril de 2012, pola que se publicou inicialmente o plan de estudos do título agora modificado (Boletín Oficial del Estado do 28 de maio).
Vigo, 10 de xuño de 2014
Rama de Coñecemento: Enxeñaría e Arquitectura.
Universidades participantes: Universidade de Vigo.
Cadro 1. Distribución de créditos ECTS segundo tipo de materia.
Cadro 2. Materias, créditos e módulos do máster.
Para a obtención do título de máster universitario en Enxeñaría da Construción. Especialidade Estruturas, o alumnado deberá superar os 20 ECTS do módulo Común, 30 do módulo de Estruturas e 10 do traballo fin de máster.
Para a obtención do título de máster universitario en Enxeñaría da Construción. Especialidade Instalacións, o alumnado deberá superar os 20 ECTS do módulo Común, 30 do módulo de Instalacións e 10 do traballo fin de máster.